Дадатак 16

**Асаблівасці арганізацыі адукацыйнага**

**працэсу пры вывучэнні вучэбнага прадмета**

**«МУЗЫКА»**

**1. Вучэбныя праграмы**

У 2023/2024 навучальным годзе выкарыстоўваецца вучэбная праграма «Музыка I–IV класы», зацверджаная Міністэрствам адукацыі ў 2023 годзе.

Вучэбная праграма размешчана на нацыянальным адукацыйным партале: [*https://adu.by*](https://adu.by)*/*[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы.*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)

**Звяртаем увагу**, што ў вучэбную праграму па вучэбным прадмеце «Музыка» ўнесены наступныя змены:

уключана інфармацыя аб магчымасці пераразмеркавання колькасці вучэбных гадзін на вывучэнне тэм (у межах агульнай колькасці гадзін, адведзеных на вывучэнне тэмы ў межах чвэрці або паўгоддзя);

скарэкціраваны чаканыя вынікі вывучэння зместу вучэбнага прадмета па класах, тэмах: удакладнены фармулёўкі, выключаны асобныя патрабаванні да ведаў і ўменняў (напрыклад, «умець адрозніваць па характэрных прыметах творы свецкай і духоўнай музыкі», «ведаць аб музычнай культуры сучаснага горада і вёскі» і іншае);

удакладнены, у асобных выпадках спрошчаны змест вывучаемых тэм (напрыклад, выключаны паняцці «кантыленны спеў», «танцавальнасць», «акцэнт», «маршавасць», «пункцір», «матыў» і іншае);

удакладнены фармулёўкі засвоеных спосабаў дзейнасці;

скарэкціраваны прыкладны музычны матэрыял: выключана дубліраванне твораў па класах, выключаны асобныя творы, у тым ліку з улікам вынікаў вопытнай праверкі вучэбных дапаможнікаў, значна ўзбагачаны песенны рэпертуар па кожным класе.

**2. Вучэбныя выданні**

У новым навучальным годзе ў адукацыйным працэсе будуць выкарыстоўвацца вучэбныя выданні, уключаныя ў «Пералік вучэбных выданняў, якія прыгодныя для выкарыстання ў бібліятэчных фондах устаноў адукацыі, якія рэалізуюць адукацыйныя праграмы агульнай сярэдняй адукацыі, у 2023/2024 навучальным годзе» (зацверджаны Міністрам адукацыі Рэспублікі Беларусь А. І. Іванцом 06.02.2023 г.). Гэты дакумент апублікаваны ў бюлетэні Міністэрства адукацыі Рэспублікі Беларусь «Зборнік нарматыўных дакументаў» (№ 7, 2023), размешчаны на нацыянальным адукацыйным партале: *https://adu.by/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Пералікі вучэбных выданняў*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/perechni-uchebnykh-izdanij.html)*.*

Электронныя версіі вучэбных дапаможнікаў размешчаны на нацыянальным адукацыйным партале (*[http://e-padruchnik.adu.by](http://e-padruchnik.adu.by/)).*

Да 2023/2024 навучальнага года падрыхтавана новае выданне для настаўнікаў:

Ковалив, В. В. Музыка. 2 класс. Нотная хрестоматия :пособие для учителей учрежд. общ. сред. образования с белорус. и рус. яз. обучения, с электронным приложением / В. В. Ковалив, М. Б. Горбунова. – Минск : Адукацыя і выхаванне, 2023.

Поўная інфармацыя аб вучэбна-метадычным забеспячэнні адукацыйнага працэсу па вучэбным прадмеце «Музыка» ў 2023/2024 навучальным годзе размешчана на нацыянальным адукацыйным партале: [*https://adu.by*](https://adu.by)*/*[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы.*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)

У 2023/2024 навучальным годзе будзе ажыццяўляцца вопытная праверка вучэбнага дапаможніка «Музыка» для 2 класа ўстаноў агульнай сярэдняй адукацыі з рускай (беларускай) мовай навучання аўтараў Каваліва В. В., Гарбуновай М. Б.

**3. Асаблівасці арганізацыі адукацыйнага працэсу**

Звяртаем увагу на тое, што пры арганізацыі адукацыйнага працэсу настаўнік абавязаны кіравацца патрабаваннямі вучэбнай праграмы па вучэбным прадмеце, на аснове якой ён ажыццяўляе каляндарна-тэматычнае планаванне, распрацоўвае паўрочнае планаванне з улікам рэальных умоў навучання і выхавання ў канкрэтным класе. Любое вучэбна-метадычнае забеспячэнне, якое выкарыстоўвае настаўнік, павінна быць накіравана на дасягненне адукацыйных вынікаў, зафіксаваных у вучэбнай праграме.

У вучэбнай праграме змяшчаюцца патрабаванні да адукацыйных вынікаў вучняў. Не дапускаецца прад'яўленне да вучняў патрабаванняў, якія не прадугледжаны вучэбнай праграмай.

Падчас выкладання вучэбнага прадмета «Музыка» неабходна кіравацца рэкамендацыямі па выкарыстанні дзяржаўнай сімволікі ва ўстановах адукацыі (размешчаны на сайце Міністэрства адукацыі: [*http://edu.gov.by*](http://edu.gov.by) */*[*Галоўная/ Маладзёжная палітыка / Галоўнае ўпраўленне выхаваўчай работы і маладзёжнай палітыкі / Упраўленне сацыяльнай, выхаваўчай і ідэалагічнай работы / Інфармацыя / Інфармацыйна-аналітычныя матэрыялы*](http://edu.gov.by/molodezhnaya-politika/glavnoe-upravlenie-vospitatelnoy-raboty-i-molodezhnoy-politiki/upravlenie-raboty/informatsiya/informatsionno-analiticheskie-i-metodicheskie-materialy/). У вучняў ва ўстановах агульнай сярэдняй адукацыі неабходна сфарміраваць уменне выконваць Дзяржаўны гімн Рэспублікі Беларусь і правільна паводзіць сябе падчас яго афіцыйнага выканання.

**Рэалізацыя выхаваўчага патэнцыялу вучэбнага прадмета**

У 2023/2024 навучальным годзе актуальнымі застаюцца рэалізацыя ў адукацыйным працэсе выхаваўчага патэнцыялу вучэбнага прадмета «Музыка», фарміраванне ў вучняў пачуцця патрыятызму, грамадзянскасці, павагі да стваральнай працы як галоўнай умовы развіцця беларускай дзяржавы. Вырашэнне гэтых задач павінна садзейнічаць фарміраванню атмасферы міру і згоды ў беларускім грамадстве і непасрэдна звязана з дасягненнем вучнямі асобасных адукацыйных вынікаў, адлюстраваных у адукацыйным стандарце і вучэбнай праграме.

У сувязі з актуальнасцю выхаваўчых задач выключную значнасць у арганізацыі адукацыйнага працэсу набывае змест засвоенага музычнага кантэнту (узоры беларускага фальклору, творы беларускіх кампазітараў, якія апяваюць прыгажосць роднага краю, багацце духоўнага жыцця народа), а таксама методыка далучэння вучняў да нацыянальных культурных традыцый.

Важным элементам патрыятычнага выхавання з'яўляецца вывучэнне сямейных музычных традыцый, традыцый мінулых пакаленняў, музычных традыцый канкрэтнага рэгіёна. Паралельна са зваротам да мінулага ў вучняў трэба развіваць цікавасць да вывучэння сучасных музычных тэндэнцый, жаданне быць у курсе музычных навін і ўмець на іх рэагаваць. Рэкамендуецца заахвочваць вучняў і стымуляваць іх да актыўнага ўдзелу ў народных святах і іншых культурных мерапрыемствах, якія праходзяць ва ўстанове адукацыі, раёне; рэалізацыі мастацка-творчых і даследчых праектаў, прысвечаных музычным традыцыям сям'і, рэгіёна, краіны; засваення сучасных сродкаў музычнай камунікацыі (у тым ліку з выкарыстаннем інфармацыйна-камунікацыйных тэхналогій).

Пры вывучэнні нацыянальнай культуры рэкамендуецца закрануць тэму **генацыду беларускага народа** ў гады Вялікай Айчыннай вайны. Метадычныя рэкамендацыі па выкарыстанні ў адукацыйным працэсе інфармацыйна-аналітычных матэрыялаў, падрыхтаваных Генеральнай пракуратурай Рэспублікі Беларусь па гэтым пытанні, размешчаны на нацыянальным адукацыйным партале: [*https://adu.by*](https://adu.by)*/* [*Галоўная / Адукацыйны працэс. 2023/2024 навучальны год / Агульная сярэдняя адукацыя / Метадычныя рэкамендацыі, указанні*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/metodicheskie-rekomendatsii-ukazaniya.html)*.*

**Арганізацыя вакальна-харавой работы**

У 2023/2024 навучальным годзе трэба ўзмацніць увагу да пытанняў арганізацыі вакальна-харавой дзейнасці вучняў. Указаны від музычнай дзейнасці мае ўнікальны патэнцыял як для развіцця музычнай культуры падрастаючага пакалення, так і развіцця духоўнага свету вучняў, фарміравання значных светапоглядных установак, раскрыцця і рэалізацыі творчага патэнцыялу асобы. Спеўная дзейнасць мае таксама здароўезберагальны эфект: садзейнічае ўмацаванню галасавых звязак вучняў, развіццю сістэм дыхання і кровазвароту.

Рэкамендуецца прытрымлівацца наступных метадычных арыенціраў:

арганізоўваць вакальна-харавую работу з пазіцыі падтрымання дзіцячай цікавасці да сумеснага музіцыравання, развіцця ў вучняў жадання і патрэбы спяваць (у класе, у сямейным асяроддзі, на святах);

гнутка падыходзіць да адбору песеннага рэпертуару: з аднаго боку, шырока ўключаць у ход урокаў песні выхаваўчай накіраванасці, прадстаўленыя ў вучэбнай праграме (пра Радзіму, школу, сям'ю, сяброўства), з другога – выкарыстоўваць магчымасць самастойнага дапаўнення пераліку песень, якія развучваюцца, адным-двума творамі на год з улікам інтарэсаў (запытаў);

весці мэтанакіраваную і сістэмную работу па развіцці вакальна-харавых навыкаў (спеўнай устаноўкі, спеўнага дыхання, гукаўтварэння і гуказнаўства, спеўнай артыкуляцыі і дыкцыі, ансамбля і строю, выразнага выканання твораў);

папярэднічаць работу над песняй распяваннем, слыхавымі, рытмічнымі і вакальнымі практыкаваннямі;

пашыраць эмацыянальны досвед вучняў праз свядомае ўспрыманне і аналіз музычных твораў, развучванне розных па характары песень, выразнае выкананне;

прадугледжваць перыядычнае паўтарэнне вывучаных песень, што будзе садзейнічаць больш глыбокаму засваенню музычнага рэпертуару, «упяванню» засвоенага матэрыялу, удасканаленню выканальніцкіх навыкаў.

**Звяртаем увагу** на тое, што навучанне музыцы ў I–IV класах устаноў агульнай сярэдняй адукацыі ажыццяўляецца **на змястоўна-ацэначнай аснове (без выстаўлення адзнак)**.

На працягу навучальнага года настаўнік павінен весці сістэматычны ўлік вынікаў вучэбнай дзейнасці вучняў. Форму і від фіксацыі вынікаў засваення ўменняў і навыкаў, прадугледжаных вучэбнай праграмай па вучэбным прадмеце «Музыка», настаўнік вызначае самастойна. Пры правядзенні прамежкавай атэстацыі, атэстацыі вучняў па выніках навучальнага года выкарыстоўваюцца запісы «засвоіў(-ла)», «не засвоіў(-‑ла)».

Па вучэбным прадмеце «Музыка» **выкананне дамашніх заданняў** не прадугледжваецца.

Ва ўстановах агульнай сярэдняй адукацыі могуць праводзіцца факультатыўныя заняткі музычнай накіраванасці. Для правядзення **факультатыўных заняткаў** выкарыстоўваюцца вучэбныя праграмы, зацверджаныя Міністэрствам адукацыі Рэспублікі Беларусь. Вучэбныя праграмы факультатыўных заняткаў размешчаны на нацыянальным адукацыйным партале: [*https://adu.by*](https://adu.by)*/*[*Галоўная / Адукацыйны працэс. 2023/2024 навучальны год / Агульная сярэдняя адукацыя / Вучэбныя прадметы. I–IV класы.*](https://adu.by/ru/homeru/obrazovatelnyj-protsess-2023-2024-uchebnyj-god/obshchee-srednee-obrazovanie/uchebnye-predmety-i-iv-klassy.html)

**4. Арганізацыя метадычнай работы**

У 2023/2024 навучальным годзе для арганізацыі дзейнасці метадычных фарміраванняў настаўнікаў музыкі прапануецца адзіная тэма: ***«Удасканаленне прафесійнай кампетэнтнасці настаўнікаў музыкі па пытаннях выхавання і развіцця асобы вучня сродкамі вучэбнага прадмета “Музыка”».***

У межах прапанаванай тэмы метадычнай работы рэкамендуецца ***зрабіць акцэнт на фарміраванні спеўнай культуры вучняў***.

Развіццё прафесійнай кампетэнтнасці педагогаў ажыццяўляецца праз работу метадычных фарміраванняў: школьнага, раённага (гарадскога) вучэбна-метадычнага аб'яднання настаўнікаў па вучэбным прадмеце, школ маладога настаўніка, школ удасканалення педагагічнага майстэрства, творчых і праблемных груп і іншых. Дзейнасць усіх метадычных фарміраванняў павінна планавацца на аснове аналізу вынікаў метадычнай работы за папярэдні навучальны год з улікам патрабаванняў нарматыўных прававых актаў, адукацыйнага і кваліфікацыйнага ўзроўняў педагагічных работнікаў, іх прафесійных інтарэсаў, запытаў і павінна садзейнічаць іх прафесійнаму развіццю.

**На жнівеньскіх прадметных секцыях настаўнікаў рэкамендуецца абмеркаваць наступныя пытанні:**

1. Нарматыўнае прававое і навукова-метадычнае забеспячэнне агульнай сярэдняй адукацыі ў 2023/2024 навучальным годзе: Кодэкс Рэспублікі Беларусь аб адукацыі, іншыя нарматыўныя прававыя акты, якія рэгулююць пытанні арганізацыі адукацыйнага працэсу па вучэбным прадмеце: асноўныя палажэнні, выхаванне ў сістэме адукацыі, агульныя патрабаванні да арганізацыі адукацыйнага працэсу.

2. Пытанні бяспекі арганізацыі адукацыйнага працэсу, арганізацыі выхаваўчага працэсу ва ўстановах агульнай сярэдняй адукацыі.

3. Змены ў вучэбных праграмах па вучэбным прадмеце «Музыка» для I–IV класаў; эфектыўнасць выкарыстання ў адукацыйным працэсе кампанентаў вучэбна-метадычных комплексаў па вучэбным прадмеце; выкарыстанне развівальнага інфармацыйна-адукацыйнага асяроддзя кабінета музыкі ў адукацыйным працэсе.

4. Аналіз вынікаў работы метадычных фарміраванняў настаўнікаў музыкі ў 2022/2023 навучальным годзе. Планаванне работы метадычных фарміраванняў на 2023/2024 навучальны год.

Акрамя жнівеньскай секцыі педагагічных работнікаў, на працягу навучальнага года рэкамендуецца правесці не менш за чатыры метадычныя мерапрыемствы і разгледзець на пасяджэннях метадычных фарміраванняў настаўнікаў музыкі тэарэтычныя аспекты фарміравання рознабакова развітай, маральна сталай, творчай асобы вучня, актуальныя пытанні тэорыі і методыкі выкладання ў кантэксце разглядаемай тэмы з улікам наяўнага ў рэгіёне эфектыўнага педагагічнага досведу:

рэалізацыя выхаваўчага патэнцыялу вучэбнага прадмета «Музыка» на вучэбных занятках;

развіццё інтэлектуальных здольнасцей вучняў, маральных якасцей асобы сродкамі вучэбнага прадмета;

раскрыццё творчага патэнцыялу вучняў, развіццё мастацкага густу, узбагачэнне досведу мастацка-творчай дзейнасці;

традыцыі і навацыі ў вакальнай педагогіцы;

метадычныя асновы фарміравання спеўнай культуры вучняў;

патэнцыял спеваў для развіцця эмацыянальнай сферы асобы вучня, згуртавання дзіцячага калектыву;

роля спеваў і музычнай камунікацыі ў жыццядзейнасці чалавека XXI стагоддзя;

развіццё вакальна-харавых навыкаў і музычных здольнасцей дзяцей малодшага школьнага ўзросту;

ахова дзіцячага голасу;

асноўныя прынцыпы адбору песеннага рэпертуару для развучвання з вучнямі розных узростаў;

беларускі песенны рэпертуар і яго роля ў фарміраванні нацыянальнай самасвядомасці вучняў;

спевы як сродак духоўна-маральнага і патрыятычнага выхавання вучняў;

методыка работы з дзіцячым хорам;

развіццё навыкаў канцэртна-выканальніцкай дзейнасці;

вакальная дзейнасць як сродак згуртавання сям'і і школы;

сучасны ўрок музыкі: нарматыўныя і дыдактычныя патрабаванні, праектаванне, правядзенне і самааналіз;

фарміраванне асобасных якасцей вучняў (працавітасці, арганізаванасці, самастойнасці, мэтанакіраванасці, настойлівасці ў дасягненні мэты) на ўроках музыкі з дапамогай разнастайных арганізацыйных форм навучання;

навучанне праз усё жыццё: магчымасці ўдасканалення прафесійнага майстэрства педагога-вакаліста.

З мэтай забеспячэння ўмоў для развіцця прафесійнай кампетэнтнасці настаўнікаў у Акадэміі паслядыпломнай адукацыі праводзяцца мерапрыемствы ў адпаведнасці з Рэспубліканскім каардынацыйным планам мерапрыемстваў дадатковай адукацыі педагагічных работнікаў *(*[*https://akademy.by/index.php/be/aktual/37-anons-2*](https://akademy.by/index.php/ru/aktual/37-anons-2)*).*

Навукова-інфармацыйную і арганізацыйна-метадычную дапамогу настаўнікам музыкі аказвае часопіс **«Мастацтва і школа»** (РУП «Выдавецтва “Адукацыя і выхаванне”»). Часопіс выдае матэрыялы па актуальных праблемах мастацкай культуры і мастацка-эстэтычнай адукацыі.